## Naredba o homologaciji vozila s obzirom na sidrišta sigurnosnih pojasova

### NN 12/2000 (1.2.2000.), Naredba o homologaciji vozila s obzirom na sidrišta sigurnosnih pojasova

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji (2Narodne novine3 broj 55/96) ravnatelj Državnog
zavoda za normizaciju i mjeriteljstvo donosi

## NAREDBU

### O HOMOLOGACIJI VOZILA S OBZIROM NA SIDRIŠTA SIGURNOSNIH POJASOVA

I. PODRUČJE PRIMJENE

1. Cestovna motorna vozila moraju biti homologirana sukladno ovoj naredbi.

2. Odredbe ove naredbe odnose se na sidrišta sigurnosnih pojasova za
odrasle osobe na sjedalima okrenutim prema naprijed u vozilima kategorija
M i N.

II. ZAHTJEVI

*3. Opći zahtjevi*

3.1 Sidrišta za sigurnosne pojasove moraju biti konstruirana, izrađena
i smještena tako da:

3.1.1 omogućuju ugradbu prikladnoga sigurnosnog pojasa. Sidrišta pojasova
prednjih vanjskih položaja moraju biti prikladna za sigurnosne pojasove
koji sadrže uvlačni mehanizam i koloturnik, uzimajući posebno u obzir značajke
čvrstoće sidrišta pojasova, osim u slučaju kad proizvođač dostavi vozilo
opremljeno drugim tipovima sigurnosnih pojasova koji sadrže uvlačne mehanizme.
Ako su sidrišta prikladna samo za određene tipove sigurnosnih pojasova,
ti se tipovi moraju navesti na formularu spomenutom u točki 4.3 ECE Pravilnika
br. 14.03

3.1.2 svode na najmanju mjeru rizik od iskliznuća pravilno nošenoga
pojasa

3.1.3 svode na najmanju mjeru rizik od oštećenja remena sigurnosnoga
pojasa u slučaju dodira s oštrim krutim dijelovima strukture vozila ili
sjedala

3.1.4 omogućuju da vozilo u uobičajenoj uporabi bude u skladu s odredbama
ove naredbe.

3.1.5 Za sidrišta koja zauzimaju različite položaje kako bi omogućili
osobama da uđu u vozilo i privezali (držali) putnike u vozilu odredbe ove
naredbe moraju se primijeniti na uporištu u djelotvornome položaju privezivanja.

*4. Najmanji broj potrebnih sidrišta pojasova*

4.1 Svako vozilo M i N - kategorije (osim onih vozila koja imaju mjesta
posebno predviđena za stajaće putnike u kategoriji M2 iznad 3,5 t i M3 )
mora biti opremljeno sidrištima sigurnosnih pojasova koja zadovoljavaju
zahtjeve ove naredbe.

4.2 Najmanji broj sidrišta sigurnosnoga pojasa za svako sjedalo koje
je usmjereno prema naprijed mora biti onaj naveden u dodatku 6. Pravilnika
ECE R 14.03.

4.3 Međutim, za vanjske sjedaće položaje, osim prednjih, u vozilima
kategorije M1 , koji su prikazani u dodatku 6. Pravilnika ECE R 14.03. i
označeni znakom Ć, dopuštena su dva donja sidrišta ako postoji prolaz između
sjedala i najbliže bočne zidne stijenke vozila, predviđen za pristup putnika
u druge dijelove vozila.

Prostor između sjedala i bočne zidne stijenke smatra se prolazom ako
udaljenost između te bočne zidne stijenke, kad su sva vrata zatvorena,
i uspravne uzdužne ravnine koja prolazi kroz središnju crtu dotičnog sjedala,
izmjerena u položaju R-točke i okomito na središnju uzdužnu ravninu vozila
iznosi više od 500 mm.

4.4 Za prednje središnje sjedaće položaje prikazane dodatku 6. Pravilnika
ECE R 14.03. i označene znakom \* dva donja sidrišta smatrat će se dostatnim
u slučaju kad je vjetrobransko staklo smješteno izvan referentnoga područja
određenog u dodatku 1. ECE Pravilnika br. 21; ako je vjetrobransko staklo
smješteno unutar referentnoga područja, zahtijevaju se tri sidrišta

S obzirom na sidrišta pojasa vjetrobransko staklo smatra se dijelom
referentnoga područja ako je u stanju biti u statičkome dodiru s ispitnim
uređajem sukladno s postupkom opisanim u dodatku 1. ECE Pravilnika br.
21.

4.5 Za sve sjedaće položaje prikazane u dodatku 6. Pravilnika ECE R
14.03. i označene znakom # svaki izloženi sjedaći položaj, kako je određen
u točki 4.6, mora biti opremljen dvama donjim sidrištima.

4.6 "Izloženi sjedaći položaj" onaj je sjedaći položaj kad
nema "zaštitnog zaslona" ispred sjedala unutar na sljedeći način
određena prostora:

između dvije vodoravne ravnine, jedne kroz H-točku i druge 400 mm iznad
nje

između dvije uspravne uzdužne ravnine koje su simetrične u odnosu na
H-točku i međusobno udaljene 400 mm

iza poprečne uspravne ravnine udaljene 1,30 m od H-točke.

U smislu ovog zahtjeva "zaštitni zaslon" znači površinu odgovarajuće
čvrstoće i koja nema takvog prekida da, ako se kugla promjera 165 mm geometrijski
projicira u uzdužnome vodoravnom smjeru kroz bilo koju točku gore definiranoga
prostora i kroz središte kugle, nigdje u zaštitnome zaslonu nema bilo kakvog
otvora kroz koji bi geometrijska projekcija te kugle mogla proći.

Sjedalo se smatra "izloženim sjedaćim položajem" ako zaštitni
zasloni unutar gore navedenoga prostora imaju ukupnu površinu manju od
800 cm2.

4.7 Za sva sklopiva sjedala, kao i za sjedala svakog vozila koje nije
obuhvaćeno točkama 4.1. do 4.5., ne zahtijevaju se sidrišta pojasova. Međutim,
ako je vozilo opremljeno sidrištima za ta sjedala, ta sidrišta moraju zadovoljavati
odredbe ove naredbe. U tome slučaju dva donja sidrišta bit će dovoljna.

*5. Smještaj sidrišta pojasa (vidi sliku 1. u dodatku 3. Pravilnika
ECE R 14.03)*

5.1 *Općenito*

5.1.1 Sidrišta pojasova za svaki pojedini pojas smiju biti smještena
u cijelosti u strukturu vozila ili u strukturu sjedala ili nekoga drugog
dijela vozila ili raspodijeljena između tih položaja.

5.1.2 Svako pojedino sidrište pojasa smije se upotrebljavati za pričvršćenje
krajeva dvaju susjednih sigurnosnih pojasova ako su zadovoljeni zahtjevi
ispitivanja

5.2 *Smještaj djelotvornih donjih sidrišta pojasa*

5.2.1 *Prednja sjedala, vozila kategorije M1*

U motornim vozilima kategorije M1 kut a1
(na strani gdje se ne nalazi kopča pojasa) mora biti unutar područja od
30° do 80°, a kut a2
(na strani na kojoj se nalazi kopča pojasa) mora biti u području od 45°
do 80°. Oba zahtjeva s obzirom na kutove vrijede za sve uobičajene položaje
uporabe prednjih sjedala u vožnji. Kad je barem jedan od kutova a1
i a2 stalan
(npr., sidrište spojeno za sjedalo) u svim uobičajenim položajima uporabe,
njegova vrijednost mora biti 60° ± 10°. Za namjestivih sjedala koja imaju
napravu za namještavanje, opisanu u točki 2.12 Pravilnika ECE R 14.03,
s kutom naslona sjedala manjim od 20° (vidi dodatak 3, slika 1), kut a1
smije biti ispod najmanje gore utvrđene vrijednosti (30°) ako ni u jednom
uobičajenom položaju uporabe nije manji od 20°.

5.2.2 *Stražnja sjedala, vozila kategorije M1*

U motornim vozilima kategorije M1 kutovi a1
i a2 moraju
biti u području od 30° do 80° za sva stražnja sjedala. Ako su stražnja
sjedala namjestiva, gore navedene vrijednosti kutova vrijede za sve uobičajene
položaje uporabe stražnjih sjedala u vožnji.

5.2.3 *Prednja sjedala, vozila ostalih kategorija (osim M1)*

U motornim vozilima ostalih kategorija (osim M1) kutovi a1
i a2 moraju
biti između 30° i 80° za sve uobičajene položaje uporabe prednjih sjedala
u vožnji. Kad je u slučaju prednjih sjedala u vozilima čija najveća dopuštena
masa ne prelazi 3,5 tone barem jedan od kutova a1
i a2 stalan
u svim uobičajenim položajima uporabe, njegova vrijednost mora biti 60°
± 10° (na primjer, sidrište spojeno za sjedalo).

5.2.4 *Stražnja sjedala i posebna prednja ili stražnja sjedala, vozila
ostalih kategorija (osim M1)*

U vozilima ostalih kategorija (osim M1), u slučaju:

klupa za sjedenje,

namjestivih sjedala (prednjih i stražnjih) s uređajem za namještanje
opisanim u točki 2.12. Pravilnika ECE R 14.03 s kutom naslona sjedala manjim
od 20° ( vidi slika 1. u dodatku 3. Pravilnika ECE R 14.03.) i

ostalih stražnjih sjedala

kutovi a1 i a2
mogu biti između 20° i 80° u bilo kojemu uobičajenom položaju uporabe.
Kad je u slučaju prednjih sjedala u vozilima čija najveća dopuštena masa
ne prelazi 3,5 tone barem jedan od kutova a1
i a2 stalan u svim uobičajenim položajima uporabe,
njegova vrijednost mora biti 60° ± 10° (na primjer, sidrište spojeno za
sjedalo).

5.2.5 Udaljenost između dviju uspravnih ravnina, koje su paralelne sa
središnjom uzdužnom ravninom vozila i od kojih svaka prolazi kroz drugi
od dva djelotvorna donja sidrišta pojasa L1 i L2 istoga sigurnosnog pojasa
ne smije biti manja od 350 mm. Središnja uzdužna ravnina sjedala mora prolaziti
između točaka L1 i L2 i mora biti udaljena najmanje 120 mm od tih točaka.

5.3 *Smještaj djelotvornih gornjih sidrišta pojasa* (vidi dodatak
3. Pravilnika ECE R 14.03.)

5.3.1 Ako se upotrebljava vodilica remena pojasa ili slična naprava,
koje utječu na smještaj učinkovitih gornjih sidrišta pojasa, taj smještaj
mora biti određen na uobičajeni način, uzimajući u obzir položaj sidrišta
kad uzdužna središnja crta remena pojasa prolazi kroz točku J1 koja je
određena postupno iz točke R s pomoću sljedeća tri odsječka:

RZ: odsječak linije torza duljine 530 mm, izmjeren od

točke R prema gore

ZX: odsječak duljine 120 mm okomit na središnju

uzdužnu ravninu vozila, izmjeren od točke Z u

pravcu sidrišta

XJ1: odsječak duljine 60 mm okomit na ravninu odre-

đenu odsječcima RZ i ZX, izmjeren u pravcu

prema naprijed od točke X.

Točka J2 određena je simetrično točki J1 s obzirom na uzdužnu uspravnu
ravninu koja prolazi kroz liniju torza, opisanu u točki 5.1.2, lutke smještene
u dotično sjedalo.

Kad je izvedba vozila s dvoja vrata upotrijebljena da bi se omogućio
pristup prednjim i stražnjim sjedalima, a gornje sidrište je smješteno
u "B" položaj, sustav mora biti tako izveden da ne sprečava ulazak
u vozilo ili izlazak iz vozila.

5.3.2 Djelotvorno gornje sidrište pojasa mora ležati ispod ravnine FN,
koja prolazi okomito na uzdužnu središnju ravninu sjedala i s linijom torza
čini kut od 65°. Kut može biti smanjen na 60° kad je riječ o stražnjim
sjedalima. Ravnina FN mora biti tako smještena da presijeca liniju torza
u točki D tako da je DR = 315 mm + 1,8 S. Međutim, kad je S Ł
200 mm, tada mora biti DR = 675 mm.

5.3.3 Djelotvorno gornje sidrište pojasa mora ležati iza ravnine FK
koja prolazi okomito na uzdužnu središnju ravninu sjedala i presijeca liniju
torza pod kutom od 120° u točki B, tako da je BR = 260 mm + S. Ako je S
ł 280 mm, proizvođač može po svojoj volji upotrijebiti
izraz BR = 260 mm + 0,8 S.

5.3.4 Vrijednost S ne smije biti manja od 140 mm.

5.3.5 Djelotvorno gornje sidrište pojasa mora biti smješteno iza uspravne
ravnine koja je okomita na središnju uzdužnu ravninu vozila i koja prolazi
kroz točku R, kako je prikazano dodatku 3. Pravilnika ECE R 14.03.

5.3.6 Djelotvorno gornje sidrište pojasa mora biti smješteno iznad vodoravne
ravnine koja prolazi kroz točku C, kako je određeno u točki 3.4.

5.3.7 Uz gornje sidrište pojasa navedeno u točki 5.3.1, druga djelotvorna
gornja sidrišta mogu biti predviđena ako je zadovoljen jedan od sljedećih
uvjeta:

5.3.7.1 Dodatna sidrišta zadovoljavaju zahtjeve iz točaka 5.3.1 do 5.3.6.

5.3.7.2 Dodatna sidrišta mogu se upotrijebiti bez pomoći alata, u skladu
su sa zahtjevima iz točaka 5.3.5 i 5.3.6 i smještena su u jedno od područja
dobivenih pomicanjem područja prikazanog na slici 1. dodatka 3. Pravilnika
ECE R 14.03 za 80 mm prema dolje ili prema gore u uspravnome pravcu.

5.3.7.3 Sidrište je namijenjeno (sidrišta su namijenjena) za zapregnuti
rameni pojas, u skladu je (su) sa zahtjevima iznesenim u točki 5.3.6, ako
leži (leže) iza poprečne ravnine koja prolazi kroz referentnu crtu i smješteno
je (smještena su):

5.3.7.3.1 Ako je riječ o jednom uporištu, u području koje je zajedničko
dvama diedrima određenim okomicama koje prolaze kroz točke J1 i J2, koje
su određene u točki 5.3.1 i čiji su vodoravni presjeci prikazani na slici
2. dodatka 3. Pravilnika ECE R 14.03;

5.3.7.3.2 Ako je riječ o dva sidrišta, u bilo kojem prikladnom gore
navedenom diedru, osiguravajući da ni jedno sidrište ne bude više od 50
mm udaljeno od simetrično postavljenoga zrcalnog položaja drugog sidrišta
u odnosu na ravninu P, određenu u točki 3.6, dotičnog sjedala.

*6. Čvrstoća sidrišta*

6.1 Svako sidrište mora biti u stanju izdržati ispitivanja propisana
u točkama 6.3 i 6.4 Pravilnika ECE R 14.03. Trajno oštećenje, uključujući
lom ili pucanje, bilo kojeg sidrišta ili okolnoga prostora ne znači neuspjeh
ako se zahtijevana sila podnese određeno vrijeme. Tijekom ispitivanja moraju
se uzeti u obzir minimalni pomaci za djelotvorna donja sidrišta pojasa
navedena u točki 5.2.5, te zahtjevi iz točke 5.3.6 za djelotvorna gornja
sidrišta pojasa.

6.2 U vozilima u kojima su takva sidrišta upotrijebljena sustavi pomicanja
i oslobađanja, koji omogućuju svim osobama da napuste vozilo moraju imati
mogućnost ručnog pokretanja nakon prestanka djelovanja vučne sile.

*7. Dimenzije provrta s navojem na sidrištima*

7.1 Sidrište mora imati provrt s navojem od 7/16 in (inča) (20 UNF 2B).

7.2 Ako je proizvođač opremio vozilo sigurnosnim pojasovima koji su
pričvršćeni za sva sidrišta propisana za dotično sjedalo, ta sidrišta ne
trebaju zadovoljavati zahtjeve navedene u točki 7.1 ako su u skladu s ostalim
odredbama ove naredbe. K tomu, zahtjev naveden u točki 7.1. ne smije se
primijeniti na dodatna sidrišta koja su zadovoljila zahtjev naveden u točki
5.3.7.3.

7.3 Mora biti moguće ukloniti sigurnosni pojas a da se ne ošteti sidrište.

IV. ISPITIVANJE VOZILA

8. Ispitivanje vozila u smislu ove naredbe može provoditi samo ovlašteni
laboratorij prema zahtjevima Pravilnika broj 14 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu do 29. siječnja 1992. 1 godine, koji je dodatak Ženevskom
sporazumu iz 1958. o prihvaćanju jednakih uvjeta za homologaciju i uzajamno
priznavanje homologacije opreme i dijelova motornih vozila daljnjem tekstu:
Pravilnik ECE R 14.03).

9. Pravilnik ECE R 14.03 u izvorniku dostupan je u normoteci Državnog
zavoda za normizaciju i mjeriteljstvo. Pročišćeni tekst dijelova tog pravilnika
dan je u prijevodu na hrvatski jezik u prilogu 1. ove naredbe.

V. HOMOLOGACIJA VOZILA

10. Državni zavod za normizaciju i mjeriteljstvo provodi homologaciju
vozila u smislu ove naredbe prema Pravilniku ECE R 14.03.

VI. PROVJERA SUKLADNOSTI

11. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila (»Narodne
novine« broj 82/96, 107/96, 79/97, 132/97, 58/98, 59/99 i 64/99).

VIII. PRIMJENA

12. Ova naredba stupa na snagu osmog dana nakon objave u »Narodnim novinama«.

13. Danom stupanja na snagu ove naredbe prestaje vrijediti Naredba o
obaveznoj homologaciji priključaka za sigurnosne pojasove u osobnim automobilima
(»Narodne novine« br. 53/91).

14. Kod provjere sukladosti vozila, prihvaća se homologacija izdana
prema Pravilniku ECE R 14.03, a za rabljena vozila do 1. listopada 2000.
godine i prema Pravilniku ECE R 14.02.

Klasa: 011-02/00-02/2
Urbroj: 558-04/7-00-1
Zagreb, 15. siječnja 1999.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing**., v. r.

\_\_\_\_\_\_
1ECE dokumenti u kojima je objavljen tekst pravilnika:
 E/ECE/324 - E/ECE/TRANS/505Rev.1/Add.13/Rev.2 (Preradba 2., stupila na
snagu 29. siječnja 1992.)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PRILOG
1.**

»JEDNAKE ODREDBE KOJE SE ODNOSE NA HOMOLOGACIJU VOZILA S OBZIROM
NA SIDRIŠTA SIGURNOSNIH POJASOVA«1
s izmjenama i dopunama koje su stupile na snagu do 29 siječnja 1992. u
prijevodu na hrvatski jezik

**Pravilnik ECE R 14.03**

Prijevod sadrži ove dijelove pravilnika:

Točka 1. Područje primjene

Točka 2. Definicije

Točka 3. Zahtjev za homologaciju

Točka 4. Homologacija

Točka 5. Specifikacije

Točka 6. Ispitivanja

*Dodaci:*

Dodatak 1: Izjava koja se odnosi na izdanu homologaciju (ili prošireni
ili odbijenu ili povučenu homologaciju, ili potpunu obustavu proizvodnje)
tipa vozila s obzirom na sidrišta za zaštitne pojasove prema Pravilniku
br. 14

Dodatak 2: Primjeri izgleda homologacijske oznake

Dodatak 3: Smještaj djelotvornih sidrišta

Dodatak 6: Najmanji broj točaka za sidrenje i položaj donjih sidrišta

\_\_\_\_\_\_
(1) Naslov izvornika na engleskome jeziku:
     UNIFORM PROVISION CONCERNING THE APPROVAL OF VEHICLES
     WITH REGARD TO SAFETY-BELT ANCHORAGES

1.  PODRUČJE PRIMJENE

Ovaj se pravilnik primjenjuje na sidrišta sigurnosnih pojasova za odrasle
osobe na sjedalima okrenutim prema naprijed u vozilima M i N - kategorije1.

2.  DEFINICIJE

Za potrebe ovoga pravilnika:

2.1 *"homologacija vozila"* znači homologaciju tipa vozila
opremljenog sidrištima za određene tipove sigurnosnih pojasova

2.2 *"tip vozila"* znači kategoriju motornih vozila koja
se međusobno ne razlikuju u bitnim obilježjima kao što su dimenzije, oblici
i gradiva sastavnica strukture vozila ili strukture sjedala za koja su
pričvršćena sidrišta

2.3 *"sidrište pojasa"* znači dijelove strukture vozila
ili sjedala ili bilo kojega drugog dijela vozila za koje su pričvrsni dijelovi
sklopa sigurnosnog pojasa učvršćeni

2.4 *"djelotvorno sidrište pojasa"* znači točku koja
se upotrebljava za uobičajeno određivanje, kako je navedeno u točki 5.4.,
kuta svakoga dijela sigurnosnoga pojasa u odnosu na korisnika, tj. točku
za koju bi remen pojasa trebala biti pričvršćena kako bi se osigurao položaj
pojasa jednak predviđenu položaju pojasa pri njegovoj uporabi, a koja može
a ne mora biti postojeće sidrište sigurnosnoga pojasa ovisno o obliku krutoga
dijela sigurnosnoga pojasa i njegova pričvršćenja za sidrište pojasa

2.4.1. npr.:

2.4.1.1 kad sigurnosni pojas sadrži kruti dio koji je pričvršćen za
donje sidrište pojasa i koji je nepomičan ili se ne može okretati, djelotvorno
sidrište pojasa za sve položaje namještanja sjedala jest točka u kojoj
je remen pojasa pričvršćen za taj kruti dio;

2.4.1.2 kad se vodilica remena pojasa upotrebljava na strukturi vozila
ili strukturi sjedala, srednja točka te vodilice na mjestu gdje remen pojasa
izlazi iz vodilice na strani korisnika pojasa smatrat će se kao djelotvorno
sidrište pojasa; i

2.4.1.3 kad pojas ide izravno od korisnika do uvlačnog mehanizma (retraktora)
pričvršćenog na strukturu vozila ili strukturu sjedala bez posredne međuvodilice
remena pojasa, djelotvornim sidrištem pojasa smatrat će se točka u kojoj
os koluta za namatanje remena pojasa siječe ravninu koja prolazi kroz uzdužnu
simetralu remena pojasa na kolutu;

2.5 *"pod"* znači donji dio karoserije vozila spojen
s bočnim stranama vozila. U tom smislu u "pod" su uključena rebra,
konstruirana udubljenja i moguća ostala pojačanja, čak i ako se nalaze
s donje strane poda, kao što su uzdužni i poprečni nosači;

2.6 *"sjedalo"* znači strukturu, koja može, a ne mora
biti sastavni dio strukture vozila, i koja je zajedno s navlakom namijenjena
za sjedenje jedne odrasle osobe; taj pojam obuhvaća i pojedinačno sjedalo
i sjedište (dio sjedaće klupe) namijenjeno za sjedenje jedne osobe;

2.6.1 *"prednje suvozačko sjedalo"* znači bilo koje sjedalo
kod kojeg se "najistaknutija H-točka" nalazi u uspravnoj poprečnoj
ravnini koja prolazi kroz vozačevu R-točku, ili ispred nje;

2.7 *"skupina sjedala"* znači sjedalo tipa klupe ili
sjedala koja su odvojena ali smještena jedno uz drugo (tj. s prednjim sidrištima
jednog sjedala u ravnini sa stražnjim sidrištima ili ispred njih te u ravnini
s prednjim sidrištima drugog sjedala ili ispred njih) i koja omogućuje
sjedenje jedne ili više odraslih osoba;

2.8 *"klupa za sjedenje"* znači strukturu zajedno s navlakom
namijenjenu za sjedenje više od jedne odrasle osobe;

2.9 *"sklopivo sjedalo"* znači pomoćno sjedalo namijenjeno
za povremenu uporabu, a koje je inače sklopljeno;

2.10 *"tip sjedala"* znači kategoriju sjedala koja se
međusobno ne razlikuju u bitnim obilježjima kao što su:

2.10.1 oblik, dimenzije i gradiva strukture sjedala

2.10.2 tipovi i dimenzije sustava za namještanje i svih sustava za učvršćenje

2.10.3 tip i dimenzije sidrišta pojasa na sjedalu, sidrišta sjedala
i tome pripadnih dijelova strukture vozila;

2.11 *"sidrište sjedala"* znači sustav pomoću kojeg je
sklop sjedala pričvršćen za strukturu vozila, uključujući i tome pripadne
dijelove strukture vozila;

2.12 *"sustav za namještanje"* znači napravu pomoću koje
se sjedalo ili njegovi dijelovi mogu namjestiti na položaj koja odgovara
tjelesnoj građi korisnika sjedala; ta naprava može, prije svega, omogućiti:

2.12.1 uzdužno pomicanje

2.12.2 uspravno pomicanje

2.12.3 kutno pomicanje;

2.13 *"sustav za pomicanje"* znači napravu koja omogućuje
da se sjedalo ili jedan od njegovih dijelova pomakne ili zaokrene bez čvrstog
međupoložaja, dopuštajući lak pristup prostoru iza dotičnog sjedala;

2.14 *"sustav za učvršćenje"* znači bilo koju napravu
koja osigurava da sjedalo i njegovi dijelovi ostanu u bilo kojemu namjeravanu
položaju uporabe, a uključuje i naprave kojima se učvršćuje naslon sjedala
u odnosu na sjedalo i sjedalo u odnosu na vozilo.

\_\_\_\_\_\_\_
1 Kako je određeno u zajedničkoj rezoluciji (R.E.3,
dodatak 7),    dokument:TRANS/SC1/WP29/78/izmjena 3.

3. ZAHTJEV ZA HOMOLOGACIJU

3.1. Zahtjev za homologaciju tipa vozila s obzirom na sidrišta za pojasove
mora podnijeti proizvođač vozila ili njegov pravovaljano ovlašteni predstavnik.

3.2 Zahtjev mora biti popraćen niže navedenim dokumentima u tri primjerka
i ovim pojedinostima:

3.2.1 crtežima osnovne strukture vozila u odgovarajućemu mjerilu koji
prikazuju položaje sidrišta za pojasove i djelotvorna sidrišta za pojasove
(po potrebi) i podrobnim crtežima sidrišta za pojasove i točaka u kojima
su pričvršćena

3.2.2 specifikacijom upotrebljenih gradiva koja mogu štetno djelovati
na čvrstoću sidrišta za pojasove

3.2.3 tehničkim opisom sidrišta za pojasove

3.2.4 kad su sidrišta za pojasove spojena na strukturu sjedala:

3.2.4.1 podrobnim opisom tipa vozila s obzirom na konstrukciju sjedala,
sidrišta za sjedala i njihove sustave za namještanje i učvršćenje;

3.2.4.2 u odgovarajućemu mjerilu i dostatno podrobnim crtežima sjedala,
njihovih pričvršćenja na vozilo i njihovih sustava za namještanje i učvršćenje.

3.3 Vozilo koje predstavlja tip vozila za koje je zatražena homologacija
ili dijelovi vozila koje tehnički servis (ovlašteni laboratorij) koji je
odgovoran za provedbu homologacijskih ispitivanja smatra bitnim za ispitivanje
sidrišta, po izboru proizvođača, mora se dostaviti tom servisu.

4. HOMOLOGACIJA

4.1 Ako vozilo za koje je zatražena homologacija prema ovom pravilniku
zadovoljava sve zahtjeve iz točaka 5. i 6., mora se izdati homologacija
toga tipa vozila.

4.2 Svaki homologirani tip dobiva svoj homologacijski broj. Prve dvije
znamenke (sada 03) moraju označivati broj niza izmjena ili dopuna koji
sadrži najnovije veće tehničke izmjene ili dopune ovoga pravilnika objavljene
do vremena izdavanja homologacije. Ista ugovorna strana ne smije označiti
istim brojem drugi tip vozila određen prema točki 2.2.

4.3. Obavijest o homologaciji, proširenju, odbijanju ili o povlačenju
homologacije ili o potpunom prestanku proizvodnje za određeni tip vozila
po ovom pravilniku mora biti dostavljena stranama u Sporazumu iz 1958.
godine koje primjenjuju ovaj pravilnik pomoću formulara koji je u skladu
s modelom danim u dodatku 1. ovoga pravilnika.

4.4. Na svako vozilo koje odgovara tipu vozila koji je homologiran prema
ovom pravilniku, na vidljivu i lako pristupačnu mjestu naznačenomu u obavijesti
o homologaciji mora se postaviti međunarodna homologacijska oznaka koja
se sastoji od:

4.4.1 kružnice oko slova "E", iza kojeg se nalazi razlikovni
broj države koja je odobrila homologaciju 2

4.4.2 broja ovoga pravilnika iza kojeg se nalazi "R", crtica
i homologacijski broj desno od kruga koji je propisan u točki 4.4.1.

4.5 Ako je vozilo sukladno tipu vozila homologiranu prema jednomu ili
više drugih pravilnika koji su dodaci Sporazuma u istoj zemlji koja je
izdala homologaciju prema ovomu pravilniku, nije potrebito ponavljati simbol
propisan u točki 4.4.1; u takvome slučaju brojevi pravilnika i homologacije
te dodatni simboli za pravilnike za koje je homologaciju izdala zemlja
koja je izdala homologaciju prema ovomu pravilniku upisani su jedan ispod
drugoga desno od simbola propisanog u točki 4.4.1.

4.6 Homologacijska oznaka mora biti jasno čitljiva i neizbrisiva

4.7 Homologacijska oznaka mora se postaviti blizu proizvođačeve pločice
za identifikaciju vozila ili na njoj.

4.8 U dodatku 2. ovoga pravilnika prikazani su primjeri izgleda homologacijskih
oznaka.

\_\_\_\_\_\_\_
2 1 za Njemačku, 2 za Francusku, 3 za Italiju,
4 za Nizozemsku, 5 za Švedsku, 6 za Belgiju, 7 za Mađarsku, 8 za Češku
Republiku, 9 za Španjolsku, 10 za Jugoslaviju, 11 za Ujedinjeno Kraljevstvo,
12 za Austriju, 13 za Luksemburg, 14 za Švicarsku, 15 (prazno), 16 za Norvešku,
17 za Finsku, 18 za Dansku, 19 za Rumunjsku, 20 za Poljsku, 21 za Portugal
i 22 za Rusku Federaciju. Iduće brojeve po redu treba dodjeljivati ostalim
državama po kronološkome redu po kojemu one potvrđuju Sporazum o prihvaćanju
jednakih uvjeta za homologaciju i međusobno priznavanje homologacije opreme
i dijelova motornih vozila ili po kojemu se one slažu s tim sporazumom,
a o tako određenim brojevima Glavno tajništvo Ujedinjenih naroda obavijestit
će ugo- vorne strane u tome sporazumu

5.  SPECIFIKACIJE

5.1 *Definicije* (vidi dodatak 3)

5.1.1 H-točka je referentna točka navedena u točki 2.3. dodatka 4. ovoga
pravilnika, koja se mora odrediti u skladu s postupkom iznesenim u tome
dodatku.

5.1.1.1 Točka H' je referentna točka koja se odnosi na H-točku, kako
je navedeno u točki 5.1.1., koja se mora odrediti za svaki uobičajeni položaj
u kojemu se sjedalo upotrebljava.

5.1.1.2 R-točka je referentna točka sjedala navedena u točki 2.4. dodatka
4 ovoga pravilnika.

5.1.2 Trodimenzijski referentni sustav naveden je u dopuni 2. dodatka
4. ovoga pravilnika.

5.1.3 Točke L1 i L2 donja su djelotvorna sidrišta pojasa.

5.1.4 Točka C je točka smještena 450 mm uspravno iznad R-točke. Međutim,
ako udaljenost S, kako je navedeno u točki 5.1.6, nije manja od 280 mm
i ako proizvođač odabere alternativnu formulu BR = 260 mm + 0,8 S, pobliže
opisanu u točki 5.4.3.3, tada uspravna udaljenost između C i R mora biti
500 mm.

5.1.5. Kutovi a1
i a2 su odnosni
kutovi između vodoravne ravnine i ravnina koje su okomite na središnju
uzdužnu ravninu vozila i koje prolaze kroz točku H' i točke L1 i L2 .

5.1.6 S je udaljenost u milimetrima gornjih djelotvornih sidrišta pojasa
od referentne ravnine P paralelne sa središnjom uzdužnom ravninom vozila,
koja je određena kako slijedi:

5.1.6.1 Ako je sjedaći položaj dobro određena oblikom sjedala, ravnina
P je središnja ravnina tog sjedala.

5.1.6.2 U pomanjkanju dobro određenog sjedaćega položaja:

5.1.6.2.1 Ravnina P za vozačevo sjedalo je uspravna ravnina paralelna
sa središnjom uzdužnom ravninom vozila koja prolazi kroz središte kola
upravljača u ravnini obruča kola upravljača, kad je kolo upravljača, ako
je podesivo, u svojem središnjemu položaju.

5.1.6.2.2 Ravnina P za prednje vanjsko sjedalo suvozača mora biti simetrična
s onom za vozačevo sjedalo.

5.1.6.2.3 Ravnina P za stražnji vanjski sjedaći položaj mora biti ona
koju je naveo proizvođač pod uvjetom da su poštivana sljedeća ograničenja
za udaljenost A između središnje uzdužne ravnine vozila i ravnine P:

A je jednako ili veće od 200 mm ako je klupa za sjedenje predviđena
za samo dva putnika.

A je jednako ili veće od 300 mm ako je klupa za sjedenje predviđena
za više od dva putnika.

5.2 *Opće specifikacije*

5.2.1 Sidrišta za sigurnosne pojasove moraju biti konstruirana, izrađena
i smještena tako da:

5.2.1.1. omogućuju ugradbu prikladnoga sigurnosnog pojasa. Sidrišta
pojasova prednjih vanjskih položaja moraju biti prikladna za sigurnosne
pojasove koji sadrže uvlačni mehanizam i koloturnik, uzimajući posebno
u obzir značajke čvrstoće sidrišta pojasova, osim u slučaju kad proizvođač
dostavi vozilo opremljeno drugim tipovima sigurnosnih pojasova koji sadrže
uvlačne mehanizme. Ako su sidrišta prikladna samo za određene tipove sigurnosnih
pojasova, ti se tipovi moraju navesti na formularu spomenutom u točki 4.3.

5.2.1.2 svode na najmanju mjeru rizik od iskliznuća pravilno nošenoga
pojasa

5.2.1.3 svode na najmanju mjeru rizik od oštećenja remena sigurnosnoga
pojasa u slučaju dodira s oštrim krutim dijelovima strukture vozila ili
sjedala

5.2.1.4 omogućuju da vozilo u uobičajenoj uporabi bude u skladu s odredbama
ovoga pravilnika.

5.2.1.5 Za sidrišta koja zauzimaju različite položaje kako bi omogućili
osobama da uđu u vozilo i privezali (držali) putnike u vozilu odredbe ovoga
pravilnika moraju se primijeniti na sidrišta u djelotvornome položaju privezivanja.

5.3 *Najmanji broj potrebnih sidrišta pojasa*

5.3.1 Svako vozilo M i N - kategorije (osim onih vozila koja imaju mjesta
posebno predviđena za stajaće putnike u kategoriji M2 iznad 3,5 t i M3)
mora biti opremljeno sidrištima sigurnosnih pojasova koja zadovoljavaju
zahtjeve ovoga pravilnika.

5.3.2 Najmanji broj sidrišta sigurnosnoga pojasa za svako sjedalo koje
je usmjereno prema naprijed mora biti onaj naveden u dodatku 6.

5.3.3 Međutim, za vanjske sjedaće položaje, osim prednjih, u vozilima
kategorije M1, koji su prikazani u dodatku 6. i označeni znakom f, dopuštena
su dva donja sidrišta ako postoji prolaz između sjedala i najbliže bočne
zidne stijenke vozila, predviđen za pristup putnika u druge dijelove vozila.

Prostor između sjedala i bočne zidne stijenke smatra se prolazom ako
udaljenost između te bočne zidne stijenke, kad su sva vrata zatvorena,
i uspravne uzdužne ravnine koja prolazi kroz središnju crtu dotičnog sjedala,
izmjerena u položaju R-točke i okomito na središnju uzdužnu ravninu vozila
iznosi više od 500 mm.

5.3.4 Za prednje središnje sjedaće položaje prikazane u dodatku 6 i
označene znakom \* dva donja sidrišta smatrat će se dostatnim u slučaju
kad je vjetrobransko staklo smješteno izvan referentnoga područja određenog
u dodatku 1. Pravilnika br. 21; ako je vjetrobransko staklo smješteno unutar
referentnoga područja, zahtijevaju se tri sidrišta.

S obzirom na sidrišta pojasa vjetrobransko staklo smatra se dijelom
referentnoga područja ako je u stanju biti u statičkome dodiru s ispitnim
uređajem sukladno s postupkom opisanim u dodatku 1. Pravilnika br. 21.

5.3.5 Za sve sjedaće položaje prikazane u dodatku 6. i označene znakom
# svaki izloženi sjedaći položaj, kako je određen u točki 5.3.6, mora biti
opremljen dvama donjim sidrištima.

5.3.6 "Izloženi sjedaći položaj" onaj je sjedaći položaj kad
nema "zaštitnog zaslona" ispred sjedala unutar na sljedeći način
određena prostora:

između dvije vodoravne ravnine, jedne kroz H-točku i druge 400 mm iznad
nje

između dvije uspravne uzdužne ravnine koje su simetrične u odnosu na
H-točku i međusobno udaljene 400 mm

iza poprečne uspravne ravnine udaljene 1,30 m od H-točke.

U smislu ovog zahtjeva "zaštitni zaslon" znači površinu odgovarajuće
čvrstoće i koja nema takvog prekida da, ako se kugla promjera 165 mm geometrijski
projicira u uzdužnome vodoravnom smjeru kroz bilo koju točku gore definiranoga
prostora i kroz središte kugle, nigdje u zaštitnome zaslonu nema bilo kakvog
otvora kroz koji bi geometrijska projekcija te kugle mogla proći.

Sjedalo se smatra "izloženim sjedaćim položajem" ako zaštitni
zasloni unutar gore navedenoga prostora imaju ukupnu površinu manju od
800 cm2.

5.3.7 Za sva sklopiva sjedala, kao i za sjedala svakog vozila koje nije
obuhvaćeno točkama 5.3.1. do 5.3.5., ne zahtijevaju se sidrišta pojasova.
Međutim, ako je vozilo opremljeno sidrištima za ta sjedala, ta sidrišta
moraju zadovoljavati odredbe ovoga pravilnika. U tome slučaju dva donja
sidrišta bit će dovoljna.

5.4 Smještaj sidrišta pojasa (vidi dodatak 3., slika 1)

*5.4.1* Općenito

5.4.1.1 Sidrišta pojasova za svaki pojedini pojas smiju biti smještena
u cijelosti u strukturu vozila ili u strukturu sjedala ili nekoga drugog
dijela vozila ili raspodijeljena između tih položaja.

5.4.1.2 Svako pojedino sidrište pojasa smije se upotrebljavati za pričvršćenje
krajeva dvaju susjednih sigurnosnih pojasova ako su zadovoljeni zahtjevi
ispitivanja.

*5.4.2* Smještaj djelotvornih donjih sidrišta pojasa

*5.4.2.1 Prednja sjedala, vozila kategorije M1*

U motornim vozilima kategorije M1 kut a1 (na strani gdje se ne nalazi
kopča pojasa) mora biti unutar područja od 30° do 80°, a kut
a2 (na strani na kojoj se nalazi kopča
pojasa) mora biti u području od 45° do 80°. Oba zahtjeva s obzirom na kutove
vrijede za sve uobičajene položaje uporabe prednjih sjedala u vožnji. Kad
je barem jedan od kutova a1
i a2 stalan
(npr., sidrište spojeno za sjedalo) u svim uobičajenim položajima uporabe,
njegova vrijednost mora biti 60° ± 10°. Za namjestivih sjedala koja imaju
napravu za namještavanje, opisanu u točki 2.12., s kutom naslona sjedala
manjim od 20° (vidi dodatak 3., slika 1.), kut a1
smije biti ispod najmanje gore utvrđene vrijednosti (30°) ako ni u jednom
uobičajenom položaju uporabe nije manji od 20°.

*5.4.2.2 Stražnja sjedala, vozila kategorije M1*

U motornim vozilima kategorije M1 kutovi a1
i a2 moraju
biti u području od 30° do 80° za sva stražnja sjedala. Ako su stražnja
sjedala namjestiva, gore navedene vrijednosti kutova vrijede za sve uobičajene
položaje uporabe stražnjih sjedala u vožnji.

*5.4.2.3 Prednja sjedala, vozila ostalih kategorija (osim M1)*

U motornim vozilima ostalih kategorija (osim M1) kutovi a1
i a2 moraju
biti između 30° i 80° za sve uobičajene položaje uporabe prednjih sjedala
u vožnji. Kad je u slučaju prednjih sjedala u vozilima čija najveća dopuštena
masa ne prelazi 3,5 tone barem jedan od kutova vi a1
i a2 stalan
u svim uobičajenim položajima uporabe, njegova vrijednost mora biti 60°
± 10° (na primjer, sidrište spojeno za sjedalo).

*5.4.2.4 Stražnja sjedala i posebna prednja ili stražnja sjedala,
vozila ostalih kategorija (osim M1)*

U vozilima ostalih kategorija (osim M1), Za:

klupa za sjedenje

namjestivih sjedala (prednjih i stražnjih) s uređajem za namještanje
opisanim u točki 2.12. s kutom naslona sjedala manjim od 20° ( vidi dodatak
3., slika 1.) i

ostalih stražnjih sjedala

kutovi a1 i
a2 mogu biti između 20° i 80° u bilo
kojemu uobičajenom položaju uporabe. Kad je u slučaju prednjih sjedala
u vozilima čija najveća dopuštena masa ne prelazi 3,5 tone barem jedan
od kutova a1
i a2 stalan
u svim uobičajenim položajima uporabe, njegova vrijednost mora biti 60°
± 10° (na primjer, sidrište spojeno za sjedalo).

5.4.2.5 Udaljenost između dviju uspravnih ravnina, koje su paralelne
sa središnjom uzdužnom ravninom vozila i od kojih svaka prolazi kroz drugi
od dva djelotvorna donja sidrišta pojasa L1 i L2 istoga sigurnosnog pojasa
ne smije biti manja od 350 mm. Središnja uzdužna ravnina sjedala mora prolaziti
između točaka L1 i L2 i mora biti udaljena najmanje 120 mm od tih točaka.

*5.4.3 Smještaj djelotvornih gornjih sidrišta pojasa (vidi dodatak
3.)*

5.4.3.1 Ako se upotrebljava vodilica remena pojasa ili slična naprava,
koje utječu na smještaj djelotvornih gornjih sidrišta pojasa, taj smještaj
mora biti određen na uobičajeni način, uzimajući u obzir položaj sidrišta
kad uzdužna središnja crta remena pojasa prolazi kroz točku J1 koja je
određena postupno iz točke R s pomoću sljedeća tri odsječka:

RZ: odsječak linije torza duljine 530 mm, izmjeren od

točke R prema gore

ZX: odsječak duljine 120 mm okomit na središnju

uzdužnu ravninu vozila, izmjeren od točke Z u

pravcu sidrišta

XJ1: odsječak duljine 60 mm okomit na ravninu

određenu odsječcima RZ i ZX, izmjeren u pravcu

prema naprijed od točke X.

Točka J2 određena je simetrično točki J1 s obzirom na uzdužnu uspravnu
ravninu koja prolazi kroz liniju torza, opisanu u točki 5.1.2, lutke smještene
u dotično sjedalo.

Kad je izvedba vozila s dvoja vrata upotrijebljena da bi se omogućio
pristup prednjim i stražnjim sjedalima, a gornje sidrište je smješteno
u "B" položaj, sustav mora biti tako izveden da ne sprečava ulazak
u vozilo ili izlazak iz vozila.

5.4.3.2 Djelotvorno gornje sidrište pojasa mora ležati ispod ravnine
FN, koja prolazi okomito na uzdužnu središnju ravninu sjedala i s linijom
torza čini kut od 65°. Kut može biti smanjen na 60° kad je riječ o stražnjim
sjedalima. Ravnina FN mora biti tako smještena da presijeca liniju torza
u točki D tako da je DR = 315 mm + 1,8 S. Međutim, kad je S Ł
200 mm, tada mora biti DR = 675 mm.

5.4.3.3 Djelotvorno gornje sidrište pojasa mora ležati iza ravnine FK
koja prolazi okomito na uzdužnu središnju ravninu sjedala i presijeca liniju
torza pod kutom od 120° u točki B, tako da je BR = 260 mm + S. Ako je S
ł 280 mm, proizvođač može po svojoj volji upotrijebiti
izraz BR = 260 mm + 0,8 S.

5.4.3.4 Vrijednost S ne smije biti manja od 140 mm.

5.4.3.5 Djelotvorno gornje sidrište pojasa mora biti smješteno iza uspravne
ravnine koja je okomita na središnju uzdužnu ravninu vozila i koja prolazi
kroz točku R, kako je prikazano dodatku 3.

5.4.3.6 Djelotvorno gornje sidrište pojasa mora biti smješteno iznad
vodoravne ravnine koja prolazi kroz točku C, kako je određeno u točki 5.1.4.

5.4.3.7 Uz gornje sidrište pojasa navedeno u točki 5.4.3.1., druga djelotvorna
gornja sidrišta mogu biti predviđena ako je zadovoljen jedan od sljedećih
uvjeta:

5.4.3.7.1 Dodatna sidrišta zadovoljavaju zahtjeve iz točaka 5.4.3.1
do 5.4.3.6.

5.4.3.7.2 Dodatna sidrišta mogu se upotrijebiti bez pomoći alata, u
skladu su sa zahtjevima iz točaka 5.4.3.5 i 5.4.3.6 i smještena su u jedno
od područja dobivenih pomicanjem područja prikazanog na slici 1 dodatka
3. ovoga pravilnika za 80 mm prema dolje ili prema gore u uspravnome pravcu.

5.4.3.7.3. Sidrište je namijenjeno (sidrišta su namijenjena) za zapregnuti
rameni pojas, u skladu je (su) sa zahtjevima iznesenim u točki 5.4.3.6,
ako leži (leže) iza poprečne ravnine koja prolazi kroz referentnu crtu
i smješteno je (smještena su):

5.4.3.7.3.1 Ako je riječ o jednom uporištu, u području koje je zajedničko
dvama diedrima (kutnim površinama) određenim okomicama koje prolaze kroz
točke J1 i J2, koje su određene u točki 5.4.3.1 i čiji su vodoravni presjeci
prikazani na slici 2. dodatka 3. ovoga pravilnika;

5.4.3.7.3.2 Ako je riječ o dva sidrišta, u bilo kojem prikladnom gore
navedenom diedru (kutnoj površini), osiguravajući da ni jedno sidrište
ne bude više od 50 mm udaljeno od simetrično postavljenoga zrcalnog položaja
drugog sidrišta u odnosu na ravninu P, određenu u točki 5.1.6, dotičnog
sjedala.

*5.5 Čvrstoća sidrišta*

5.5.1 Svako sidrište mora biti u stanju izdržati ispitivanja propisana
u točkama 6.3 i 6.4. Trajno oštećenje, uključujući lom ili pucanje, bilo
kojeg sidrišta ili okolnoga prostora ne znači neuspjeh ako se zahtijevana
sila podnese određeno vrijeme. Tijekom ispitivanja moraju se uzeti u obzir
najmanji pomaci za djelotvorna donja sidrišta pojasa navedena u točki 5.4.2.5
te zahtjevi iz točke 5.4.3.6 za djelotvorna gornja sidrišta pojasa.

5.5.2 U vozilima u kojima su takva sidrišta upotrijebljena sustavi pomicanja
i oslobađanja, koji omogućuju svim osobama da napuste vozilo, moraju imati
mogućnost ručnog pokretanja nakon prestanka djelovanja vučne sile.

*5.6. Dimenzije provrta s navojem na sidrištima*

5.6.1 Sidrište mora imati provrt s navojem od 7/16 in (inča) (20 UNF
2B).

5.6.2 Ako je proizvođač opremio vozilo sigurnosnim pojasovima koji su
pričvršćeni za sva sidrišta propisana za dotično sjedalo, ta sidrišta ne
trebaju zadovoljavati zahtjeve navedene u točki 5.6.1 ako su u skladu s
ostalim odredbama ovoga pravilnika. K tomu, zahtjev naveden u točki 5.6.1.
ne smije se primijeniti na dodatna sidrišta koja su zadovoljila zahtjev
naveden u točki 5.4.3.7.3.

5.6.3 Mora biti moguće ukloniti sigurnosni pojas a da se ne ošteti sidrište.

6. ISPITIVANJA

*6.1 Općenito*

6.1.1 Uz uvjet primjene odredaba iz točke 6.2 i na zahtjev proizvođača,

6.1.1.1 ispitivanja se mogu provoditi na strukturi vozila ili na u cijelosti
dovršenu vozilu

6.1.1.2 prozori i vrata mogu a ne moraju biti ugrađeni te mogu a ne
moraju biti zatvoreni

6.1.1.3 bilo koji uobičajeni dio opreme koji vjerojatno pridonosi krutosti
strukture vozila može biti ugrađen.

6.1.2 Sjedala moraju biti ugrađena i smještena u položaj za vožnju ili
uporabu, koju je odabrala tehnička služba odgovorna za provedbu homologacijskih
ispitivanja, tako da to predstavlja najnepovoljnije uvjete s obzirom na
čvrstoću sustava. Položaji sjedala moraju biti navedeni u izvješću o ispitivanju.
Naslon sjedala mora, ako je njegov nagib namjestiv, biti zakočen prema
odredbi proizvođača ili, u nedostatku takve odredbe, u položaju odgovarajućega
stvarnog kuta naslona koji je što je moguće bliži 25° za vozila kategorija
M1 i N1, odnosno 15° za vozila svih ostalih kategorija.

*6.2 Osiguranje vozila*

6.2.1 Postupak koji se upotrebljava, da bi se vozilo osiguralo tijekom
ispitivanja ne smije biti takav da sidrišta ili okolna područja oko sidrišta
ojačava ili da smanjuje uobičajena oštećenja strukture.

6.2.2 Uređaj za osiguranje smatra se zadovoljavajućim ako ne proizvodi
nikakav učinak na područje koje se proteže preko cijele širine strukture,
ako je vozilo ili struktura blokirana ili učvršćena na udaljenosti ne manjoj
od 500 mm ispred sidrišta koje se ispituje te ako se drži ili učvrsti na
ne manje od 300 mm iza tog sidrišta.

6.2.3 Preporučuje se da struktura leži na potpornjima smještenim približno
u crti s osovinama kotača ili, ako to nije moguće, u crti s točkama pričvršćenja
ovjesa.

6.2.4 Ako se upotrebljava postupak osiguranja drukčiji od propisanog
u točkama 6.2.1 do 6.2.3 ovoga pravilnika, mora se podastrijeti dokaz o
njegovoj istovrijednosti.

*6.3 Opći zahtjevi za ispitivanja*

6.3.1 Sva sidrišta pojasa iste skupine sjedala moraju se ispitati istodobno.

6.3.2 Vučna sila mora se primijeniti u smjeru prema naprijed pod kutom
10° ± 5° iznad vodoravnice u ravnini usporednoj sa središnjom uzdužnom
ravninom vozila.

6.3.3 Puno opterećenje mora se postići što je moguće brže. Sidrišta
pojasa moraju izdržati propisano opterećenje ne manje od 0,2 sekunde.

6.3.4 Vučne naprave koje se upotrebljavaju pri ispitivanju, opisane
u točki 6.4, prikazane su u dodatku 5.

6.3.5 Sidrišta pojasa za sjedala za koja su predviđena gornja sidrišta
pojasa moraju se ispitati pod sljedećim uvjetima:

6.3.5.1 Prednja vanjska sjedala:

Sidrišta pojasa moraju biti podvrgnuta ispitivanju propisanu u točki
6.4.1, pri kojemu se opterećenje prenosi na njih s pomoću naprave koja
reproducira geometriju sigurnosnoga pojasa s tri točke opremljenog uvlačnim
mehanizmom s koloturnikom ili vodilicom remena pojasa na gornjemu sidrištu
pojasa. K tomu, ako je broj sidrišta veći od propisanog u točki 5.3, ta
sidrišta moraju biti podvrgnuta ispitivanju navedenu u točki 6.4.5, pri
kojemu se opterećenje mora prenositi na sidrišta s pomoću naprave koja
reproducira geometriju tipa sigurnosnoga pojasa kakav se predviđa pričvrstiti
na ta sidrišta.

6.3.5.1.1 Kad uvlačni mehanizam nije pričvršćen na zahtijevano vanjsko
donje sidrište pojasa ili kad je uvlačni mehanizam pričvršćen na gornje
sidrište pojasa, donja sidrišta pojasa moraju također biti podvrgnuta ispitivanju
propisanu u točki 6.4.3.

6.3.5.1.2 U gore navedenu slučaju ispitivanja propisana u točkama 6.4.1
i 6.4.3. mogu se obaviti na dvije različite strukture ako to proizvođač
zahtijeva.

6.3.5.2 Stražnja vanjska sjedala i sva srednja sjedala:

Sidrišta pojasa moraju biti podvrgnuta ispitivanju propisanu u točki
6.4.2, pri kojemu se opterećenje prenosi na njih s pomoću naprave koja
reproducira geometriju sigurnosnoga pojasa s tri točke bez uvlačnog mehanizma
te ispitivanju propisanu u točki 6.4.3, pri kojemu se opterećenje na dva
donja sidrišta pojasa prenosi s pomoću naprave koja reproducira geometriju
preklopnoga pojasa. Ta dva ispitivanja mogu se obaviti na dvije različite
strukture ako to proizvođač zahtijeva.

6.3.5.3 Ako proizvođač opremi svoje vozilo sigurnosnim pojasovima, odgovarajuća
sidrišta pojasova mogu na zahtjev proizvođača biti podvrgnuta samo onomu
ispitivanju u kojemu se opterećenje na njih prenosi s pomoću naprave koja
reproducira geometriju onoga tipa pojasova koji će se pričvrstiti na ta
sidrišta.

6.3.6 Ako gornja sidrišta pojasa nisu predviđena za vanjska i srednja
sjedala, donja sidrišta pojasa moraju biti podvrgnuta ispitivanju propisanu
u točki 6.4.3, pri kojemu se opterećenje na ta sidrišta prenosi s pomoću
naprave koja reproducira geometriju preklopnoga pojasa.

6.3.7 Ako je vozilo napravljeno tako da može prihvatiti druge naprave
koje ne omogućuju da se remena pojasa mogu izravno pričvrstiti na sidrišta
pojasa bez posredovanja koloturnika itd., ili ako te naprave zahtijevaju
druga sidrišta pojasa osim onih spomenutih u točki 5.3, sigurnosni pojas
ili sklop žica, koloturnik itd., koji čine opremu sigurnosnoga pojasa,
moraju biti pričvršćeni s pomoću takve naprave na sidrišta pojasa u vozilu,
a sidrišta pojasa moraju biti podvrgnuta odgovarajućim ispitivanjima propisanim
u točki 6.4.

6.3.8 Može se upotrijebiti postupak ispitivanja drukčiji od onih propisanih
u točki 6.3, ali se mora podastrijeti dokaz o njegovoj istovrijednosti.

*6.4 Posebni zahtjevi za ispitivanja*

6.4.1 Ispitivanje pojasa s tri točke koji sadrži uvlačni mehanizam s
koloturnikom ili vodilicom remena pojasa na gornjemu sidrištu pojasa

6.4.1.1 Poseban koloturnik ili vodilica za žicu ili remen pojasa, prikladni
za prijenos opterećenja s vučne naprave ili koloturnika ili vodilice remena
pojasa koje je dostavio proizvođač, mora biti pričvršćen na gornje sidrište
pojasa.

6.4.1.2 Ispitno opterećenje od 1350 daN ± 20 daN mora se uspostaviti
na vučnoj napravi (vidi dodatak 5., slika 2.) koja je pričvršćena na sidrišta
toga istog pojasa s pomoću naprave koja reproducira geometriju gornjeg
remena torza istoga takvog sigurnosnog pojasa. Za vozila kategorija različitih
od M1 i N1 ispitno opterećenje mora biti 675 daN ± 20 daN, osim za vozila
kategorija M3 i N3 za koja ispitno opterećenje mora biti 450 daN ± 20 daN.

6.4.1.3 U isto se vrijeme vučna sila od 1350 daN ± 20 daN mora uspostaviti
na vučnoj napravi (vidi dodatak 5., slika 1.) koja je pričvršćena na dva
donja sidrišta pojasa. Za vozila kategorija različitih od M1 i N1 ispitno
opterećenje mora biti 675 daN ± 20 daN, osim za vozila kategorija M3 i
N3 za koja ispitno opterećenje mora biti 450 daN ± 20 daN.

*6.4.2 Ispitivanje pojasa s tri točke bez uvlačnog mehanizma ili s
uvlačnim mehanizmom na gornjemu sidrištu pojasa*

6.4.2.1 Ispitno opterećenje od 1350 daN ± 20 daN mora se uspostaviti
na vučnoj napravi (vidi dodatak 5., slika 2.) koja je pričvršćena na gornje
sidrište pojasa i za nasuprotno donje sidrište istoga pojasa uporabom,
ako ga je dostavio proizvođač, uvlačnog mehanizma pričvršćena na gornje
sidrište pojasa. Za vozila kategorija različitih od M1 i N1 ispitno opterećenje
mora biti 675 daN ± 20 daN, osim za vozila kategorija M3 i N3 za koja ispitno
opterećenje mora biti 450 daN ± 20 daN.

6.4.2.2 U isto vrijeme vučna sila od 1350 daN ± 20 daN mora se uspostaviti
na vučnoj napravi (vidi dodatak 5., slika 1.) koja je pričvršćena na donja
sidrišta pojasa. Za vozila kategorija različitih od M1 i N1 ispitno opterećenje
mora biti 675 daN ± 20 daN, osim za vozila kategorija M3 i N3 za koja ispitno
opterećenje mora biti 450 daN ± 20 daN.

*6.4.3 Ispitivanje za preklopni pojas*

Ispitno opterećenje od 2225 daN ± 20 daN mora se uspostaviti na vučnoj
napravi (vidi dodatak 5., slika 1.) koja je pričvršćena na dva donja sidrišta
pojasa. Za vozila kategorija različitih od M1 i N1 ispitno opterećenje
mora biti 1110 daN ± 20 daN, osim za vozila kategorija M3 i N3 za koja
ispitno opterećenje mora biti 740 daN ± 20 daN.

*6.4.4 Ispitivanje sidrišta pojasa smještenih u cijelosti u strukturu
sjedala ili raspodijeljenih između strukture vozila i strukture sjedala*

6.4.4.1 Ispitivanje navedeno u točkama 6.4.1, 6.4.2 i 6.4.3 mora se
provesti tako da svako sjedalo i svaka skupina sjedala bude istodobno opterećena
silom kako je dalje navedeno.

6.4.4.2 Opterećenja navedena u točkama 6.4.1, 6.4.2 i 6.4.3 moraju se
dopuniti silom dvadeset puta većom od mase cjelokupnog sjedala koja djeluje
vodoravno i uzdužno na težište sjedala.

Za vozila kategorija M2 i N2 ta sila mora biti deset puta veća od mase
cjelokupnog sjedala; za kategorije vozila M3 i N3 ona mora biti 6,6 puta
veća od mase cjelokupnog sjedala.

*6.4.5 Ispitivanje pojasa posebnog tipa*

6.4.5.1 Ispitno opterećenje od 1350 daN ± 20 daN mora se uspostaviti
na vučnoj napravi (vidi dodatak 5., slika 2.) koja je pričvršćena na sidrišta
istoga takvog sigurnosnog pojasa s pomoću naprave koja reproducira geometriju
gornjeg remena (gornjih remena) torza.

6.4.5.2 U isto vrijeme vučna sila od 1350 daN ± 20 daN mora se uspostaviti
na vučnoj napravi (vidi dodatak 5., slika 3.) koja je pričvršćena na dva
donja sidrišta pojasa.

6.4.5.3 Za vozila kategorija različitih od M1 i N1 to ispitno opterećenja
mora biti 675 daN ± 20 daN, osim za vozila kategorija M3 i N3 za koja ispitno
opterećenje mora biti 450 daN ± 20 daN.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ DODATAK 1.

IZJAVA
(Najveći format: A4 (210 x 297 mm)
izdana od: (naziv mjerodavne ustanove)

![](Dodaci/2000/0142-01.gif)

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

koja se odnosi na: IZDANU HOMOLOGACIJU
                            PROŠIRENU HOMOLOGACIJU
                            ODBIJENU HOMOLOGACIJU
                            POVUČENU HOMOLOGACIJU
                            POTPUNU OBUSTAVU PROIZVODNJE

tipa vozila s obzirom na sidrišta sigurnosnih pojasova prema Pravilniku

br. 14

Homologacija br. \_\_\_\_\_\_\_\_\_\_\_\_\_ Proširenje br.: \_\_\_\_\_\_\_\_\_\_\_\_\_

1. Trgovačka ili tvornička oznaka vozila \_\_\_\_\_\_\_\_\_\_\_\_\_\_\_\_\_\_\_\_\_

2. Tip vozila: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Naziv i adresa proizvođača: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Ako je potrebno, naziv i adresa predstavnika proizvođača:\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Oznaka tipova pojasova i uvlačnih mehanizama koje je dopušteno
pričvrstiti na sidrišta s kojima je opremljeno vozilo: \_\_\_\_\_\_\_\_\_\_\_\_\_

![](Dodaci/2000/0142-06.gif)

\* Upisati, kako odgovara, sljedeće (sljedeća) slovo (slova):
"A" za pojas s tri točke
"B" za preklopni pojas
"S" za pojas posebnoga tipa: u tome slučaju navestu tip u rubrici
"Napomene"
"Ar", "Br" ili "Sr" za pojasove s uvlačnim
mehanizmom
"Ae", "Be" ili "Se" za pojasove s napravom
za apsorpciju energije
"Are", "Bre"ili, "Are" za pojasove s uvlačnim
mehanizmom i s napravama
za apsorpciju energije namanje na jednom sidrištu.

6.3 Opis sjedala: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8.3 Opis sustava za namještanje, pomicanje i učvršćenje sjedala
ili
      njihovih dijelova: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

9. Opis posebnog tipa pojasa koji se zahtijeva kod sidrišta koje je

    pričvršćeno na strukturu sjedala ili koji uključuje napravu za ap-
    sorpciju energije: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10. Vozilo dostavljeno na homologaciju dana: \_\_\_\_\_\_\_\_\_\_\_\_\_\_\_\_

11. Tehnička ustanova odgovorna za provedbu homologacijskih ispi-
      tivanja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

12. Datum izvještaja o ispitivanju izdanog od te ustanove \_\_\_\_\_\_\_\_

13. Broj izvještaja o ispitivanju izdanog od te ustanove: \_\_\_\_\_\_\_\_\_

14. Homologacija izdana/proširena/odbijena/povučena 2 : \_\_\_\_\_\_\_

15 Mjesto postavljanja homologacijske oznake na vozilu: \_\_\_\_\_\_\_

14. Homologacija izdana/proširena/odbijena/povučena 2: \_\_\_\_\_\_\_

15 Mjesto postavljanja homologacijske oznake na vozilu: \_\_\_\_\_\_\_

16. Mjesto: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

17. Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

18. Potpis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

18. Sljedeći dokumenati pohranjeni u mjerodavnoj ustanovi koja je
      izdala homologaciju i koji su dodaci ove izjave dostupni su na
      zahtjev:

- crteži, sheme
i nacrti sidrišta pojasova i strukture vozila

- fotografije sidrišta pojasova i strukture vozila

- crteži, sheme i nacrti sjedala, njihovog sidrenja na vozilo, sustava
za
   namještanje i pomicanje sjedala i njihovih dijelova i sustava za učvršćenje 3

- fotografije sjedala, njihovog sidrenja, sustava za namještanje i pomicanje

  sjedala i njihovih dijelova i sustava za učvršćenje3

\_\_\_\_\_\_\_
1. Razlikovni broj zemlje koja je izdala/proširila/odbila/povukla
homologaciju
    (vidi odredbe o homologaciji u ovome pravilniku).

2 Prekrižite što se ne primjenjuje.

3 Jedino ako je sidrište na sjedalu ili ako
je remen pojasa oslonjem (djelomično
    učvršćen) na sjedalo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ DODATAK 2.

PRIMJERI IZGLEDA HOMOLOGACIJSKE OZNAKE
**Model A**(vidi točku 4.4 ovoga pravilnika)

![](Dodaci/2000/0142-02.gif)  a > 8 mm

Gornja homologacijska oznaka stavljena na vozilo pokazuje da je taj
tip vozila bio homologiran u Nizozemskoj (E4), s obzirom na sidrišta sigurnosnih
pojasova, prema Pravilniku br. 14 pod homologacijskim brojem 032439. Prve
dvije znamenke homologacijskoga broja pokazuju da je Pravilnika br. 14
već uključivao 03 niz izmjena i dopuna kad je homologacija izdana

**Model B**(vidi točku 4.5 ovoga pravilnika)

![](Dodaci/2000/0142-03.gif)  a > 8 mm

Gornja homologacijska oznaka stavljena na vozilo pokazuje da je taj
tip vozila bio homologiran u Nizozemskoj (E4) prema pravilnicima br. 14
i br. 24\*. (U slučaju ovog drugog pravilnika ispravljena vrijednost koeficijenta
apsorpcije je 1,3 m -1). Homologacijski brojevi pokazuju da su na dan izdavanja
homologacija pravilnici br. 14 i br. 24 uključivali 03 niz izmjena i dopuna.

\_\_\_\_\_\_
(\*) Drugi broj dan je kao primjer

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  DODATAK
3.

SMJEŠTAJ DJELOTVORNIH SIDRIŠTA

*Slika 1.:* PODRUČJE SMJEŠTAJA DJELOTVORNIH SIDRIŠTA
POJASOVA

![](Dodaci/2000/0142-04.gif)

*Slika 2.:* GORNJA DJELOTVORNA SIDRIŠTA sukladno točki
5.4.,3.7.3 Pravilnika
![](Dodaci/2000/0142-05.gif)

DODATAK 6.

|  |  |  |  |  |  |  |
| --- | --- | --- | --- | --- | --- | --- |
| NAJMANJI BROJ TOČAKA ZA SIDRENJE I   POLOŽAJ DONJIH SIDRIŠTA | | | | | | |
| Kategorija        vozila | VANJSKA SJEDALA | | | SREDNJA SJEDALA | | NAPO-  MENA |
| Prednja | | Ostala | Prednja | Ostala |  |
| Voza-   čeva | Suvoza-   čeva |
| M1 | 3 | 3 | Ć,3 | \* | 2 |  |
| M2 = 3,5 t | 3 | 3 | # | \* | # |  |
| M2 > 3,5 t | 3 | 3 | # | 2 | # |  |
| M3 | 3 | 3 | # | 2 | # |  |
| N1 | 3 | 3 | # | \* | # |  |
| N2 | 3 | 3 | # | \* | # |  |
| N3 | 3 | 3 | # | \* | # |  |

Napomena:

2 = dva donja sidrišta koja dopuštaju ugradbu sigurnosnoga pojasa tipa
B

\* = upućuje se na točku 5.3.4

# = upućuje se na točke 5.3.5 i 5.3.6

3 = tri donja sidrišta i jedno gornje sidrište koja dopuštaju ugradbu
sigurnosnoga pojasa tipa A

Ć= upućuje se na točku 5.3.3

DODATAK 6. - DOPUNA 1.

*Položaj donjih sidrišta, zahtjevi jedino
za kut a
(°)*

|  |  |  |  |  |
| --- | --- | --- | --- | --- |
|  | Stari zahtjevi | | Novi zahtjevi | |
| kategorija             M1 | ostale       kategorije,          osim M1 | kategorija          M1 | ostale     kategorije,          osim M1 |
| PREDNJE SJEDALO |  |  |  |  |
| - strana kopče | 30 - 80 | 30 - 80 | 45 - 80 | 30 - 80 |
| - suprotno strani kopče | 30 - 80 | 30 - 80 | 30 - 80 | 30 - 80 |
| - stalan kut | 50 - 70 | 30 - 80 | 50 - 70 | 50 - 70 |
| - klupa:     strana kopče  suprotno strani kopče | 30 - 80 | 20 - 80 | 45 - 80  20 - 80 | 30 - 80  20 - 80 |
| - sklopivo sjedalo s     kutom naslona < 20° | 20 - 80 | 20 - 80 | 20 - 80  (45 - 80)\* | 20 - 80 |
|  |  |  |  |  |
| STRAŽNJE SJEDALO | 30 - 80 | 20 - 80 | 30 - 80 | 20 - 80 |
| PREDNJE SREDNJE | vidi PREDNJE SJEDALO | | | |
| STRAŽNJE SREDNJE | vidi STRAŽNJE SJEDALO | | | |
| SKLOPIVO SJEDALO | Ne zahtijevaju se sidrišta pojasova. Ako su   pojasovi ugrađeni: vidi zahtjeve za kut za  PREDNJE SJEDALO i STRAŽNJE SJEDALO | | | |

(\*) strana suprotno strani kopče (a1): 20 - 80°
strana kopče(a2): 45 - 80°
(obje strane: ako je kut stalan, vidi točku 5.4.2.1).

Naredba, NN 12/2000-142
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)